马先觉
索笑图诗
封侯无骨登淩烟，食肉无相当万钱。
君看檐下偃蹇者，如何头上著貂蝉。
雅宜置之一丘壑，了此三生梅竹缘。
云岩霜落月照水，有美玉树临风前。
影窥疏棂香破梦，隐几维摩起幽禅。
杖藜徐步绕千匝，一笑与花俱欲仙。
呼童秉烛进诗具，折香来荐冰壶泉。
少陵此兴隔千岁，顾我素好亦同然。
但觉搜肠乏妙语，也拟著句开云笺。
床头盎盎春有味，案上泠泠风入弦。
人生适意政须尔，何用底死浮名牵。
是图落笔有妙解，先事立意非徒传。
草堂之赀吾办久，不学杜老长乞怜。
甫里下田傥逢年，便判百斛买江天。